钦定古今图书集成/明伦汇编/氏族典/第112卷 > 崔仁师
## 钦定古今图书集成/明伦汇编/氏族典/第112卷 > 崔仁师

按《唐书崔仁师传》：“仁师，定州安喜人。武德初，擢制举，
调管州录事参军。陈叔达荐仁师才任史官，迁右武
卫录事参军，与修梁、魏史。贞观初，改殿中侍御史，迁
度支郎中。时校书郎王元度注《尚书》《毛诗》，诋孔、郑旧
学，请遂废。诏诸儒大议，仁师以元度不经，条不合大义者奏之，元度报罢，迁给事中。后密请魏王为太子”，
失帝旨，左迁鸿胪少卿，稍进民部侍郎。又征辽东，副
韦挺知海运，又别知河南漕事。仁师以便宜发近海
租赋饷军，坐除名。起为中书舍人，检校刑部侍郎。二
十二年，迁中书侍郎。会有《伏阁诉》者，仁师不时上，帝
大怒，流连州。永徽初，授闾州刺史，卒。